इसी बीच लुक लिसन एंड स्पीक की डिस्क बनाई गई जिसे स्कूलों ने हिंदी सिखाने के लिए प्रयोग किया गया। भारत से आए अतिथि नेता, अभिनेता गायक आदि टी.वी. पर साक्षात्कार करते हुए दिखाए जाते। बी.बी.सी. पर दिखाया गया 'वाह रे! भोला' नामक रजनी कौल का नाटक लोग आज भी याद करते हैं। यह वह समय था जब आम अंग्रेज़ों को समझ आई कि हिंदी एक समृद्ध भाषा है। और फिर प्रवासियों को पहचान और स्थान देने के लिए बुलक और स्वान रिपोर्ट आई। फिर उन्हीं दिनों इंडिपेंडेंट टेलिविजन ने कई बार मुख्य-धारा के चैनल ४ पर नसरीन मुन्नी कबीर द्वारा निर्देशित मूवी महल के अंतर्गत हिंदी फ़िल्मों का पंद्रह दिवसीय फ़िल्म महोत्सव मना कर हिंदी को जन-जन तक पहुँचाया। ये फ़िल्में यद्यपि आधी रात को दिखाई जाती थीं, परंतु लोग फिर भी बड़ी तन्मयता से उन्हें देखते या फिर रिकार्ड कर के दूसरे दिन देखते। १९९२-१९९३ में ब्रिटेन के इंडिपेंडेंट टेलिविजन ने गीत-गज़ल प्रतियोगिता की, लंदन के प्रतिष्ठित गीतकार श्री सोहन राही जी की रचना 'बिन गुनाह के गुज़र नहीं होता' पुरस्कृत हुई। यह कार्यक्रम अर्से तक प्रसारित किया गया जिससे लोगों के अंदर अपनी भाषा और संस्कृत के प्रति अमिट प्यार जागा।